PLANB เทรดสนั่น! บวกแรง 5% นิวไฮในรอบ 1 ปี ขานรับ “เสี่ยป๋อง” มั่นใจธุรกิจโตกระฉูด
PLANB เทรดสนั่น! บวกแรง 5% นิวไฮในรอบ 1 ปี ขานรับ "เสี่ยป๋อง" ซื้อบิ๊กล็อต 15 ล้านหุ้น มั่นใจธุรกิจโตกระฉูด ล่าสุด ณ เวลา 14.53 น. อยู่ที่ 7 บาท บวก 0.35 บาท หรือ 5.26% สูงสุดที่ 7.05 บาท ต่ำสุดที่ 6.75 บาท ด้วยมูลค่าซื้อขาย 216.33 ล้านบาท
10 ต.ค. 2560

ผู้สื่อข่าวรายงานว่า ราคาหุ้นบริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 14.53 น. อยู่ที่ 7 บาท บวก 0.35 บาท หรือ 5.26% สูงสุดที่ 7.05 บาท ต่ำสุดที่ 6.75 บาท ด้วยมูลค่าซื้อขาย 216.33 ล้านบาท ขณะที่ดัชนีตลาดหุ้นไทยโดยรวมบวก 0.46%

ทั้งนี้ราคาหุ้น PLANB ปรับตัวขึ้นสูงสุดในรอบกว่า 1 ปี นับตั้งแต่ราคาหุ้นอยู่ที่ 7.10 บาท เมื่อวันที่ 30 ธ.ค.58 ซึ่งคาดว่าเป็นผลมาจากนักลงทุนมีความเชื่อมั่นในธุรกิจมากขึ้นหลังจากมีการรายงานว่า นักลงทุนรายใหญ่ทุ่มเงิน 93 ล้านบาท ซื้อหุ้นบิ๊กล็อตเป็นจำนวนถึง 15 ล้านหุ้น
โดย PLANB ได้ขายหุ้น Big lot จำนวน 15 ล้านหุ้น คิดเป็น 0.43% ราคาหุ้นละ 6.20 บาท รวมมูลค่า 93 ล้านบาท ซึ่งเป็นการขายหุ้นของ บริษัท เอ๊าท์ดอร์ มีเดีย อินเวสเม้นท์ จำกัด ภายใต้กลุ่มของนายปรินทร์ โลจนะโกสินทร์ ประธานเจ้าหน้าที่บริหาร และผู้ถือหุ้นใหญ่ของบริษัทให้กับนายวัชระ แก้วสว่างหรือ “เสี่ยป๋อง” นักลงทุนรายใหญ่ในตลาดหุ้นที่มีพอร์ทกว่าพันล้านบาท
ทั้งนี้ หลังการขายหุ้นครั้งนี้แล้ว นายปรินทร์ โลจนะโกสินทร์ และกลุ่มของนายปรินทร์  โลจนะโกสินทร์ ยังคงถือหุ้นรวมทั้งสิ้น 44.58% ของทุนจดทะเบียน ซึ่งจะมีอำนาจควบคุมบริษัทต่อไปโดยการบริหารจัดการยังคงตามเดิมไม่มีการเปลี่ยนแปลงใดๆ และยังคงมุ่งมั่นที่จะพัฒนาธุรกิจให้เป็นไปตามเป้าหมายที่วางไว้